૨૦૧૬માં પદ્મશ્રી માટે મહારાષ્ટ્રના અમરાવતીના વતની સુભાષ પાલેકરનું નામ જાહેર થયા પછી દક્ષિણ ભારતના ઘણાખરા વિધાનસભ્યો – સાંસદોએ એમને ફોન – મેસેજ કે રૂબરૂમાં અભિનંદન આપ્યા, પણ... ‘મહારાષ્ટ્રના તો જવા દો, પણ અમારા જિલ્લાના કોઈ રાજકારણીએ પણ મને ધન્યવાદ આપ્યા નથી!’ અમરાવતી શહેરની ભાગોળે બડનેરા રોડ પરની એક મધ્યમવર્ગી કોલોનીમાં સામાન્ય કક્ષાના બેઠા ઘાટના મકાનમાં રહેતા સુભાષ પાલેકર નિર્લેપભાવે ‘ચિત્રલેખા’ને કહી રહ્યા છે. જો કે એમના સ્વરમાં અફસોસનો ડંખ નથી. છેલ્લાં ૧૬ વર્ષમાં ઝીરો બજેટ નૅચરલ ફાર્મિંગની આખા દેશમાં ૨૦૦૦થી વધુ શિબિર યોજીને પચાસ લાખ ખેડૂતો સ્વાવલંબી બનાવનારા અને હજી પણ મહિનામાં પચ્ચીસ દિવસ શિબિર માટે દેશભરમાં ઘૂમી વળતા સુભાષ પાલેકરને પદ્મશ્રી એવોર્ડ મળ્યાના સમાચાર આવ્યા ત્યારે એમના અમરાવતીના પાડોશીઓને નવાઈ લાગેલી કે આપણા પાલેકરે એવું તે શું કરી નાખ્યું ! દિલ્હીમાં રાષ્ટ્રપતિ પ્રણવ મુખરજી પાસેથી પદ્મશ્રી એવોર્ડ સ્વીકારીને અમરાવતી આવેલા સુભાષભાઉ ફરી તાલીમસત્રના લાંબા પ્રવાસે નીકળી પડે એ પહેલાં ‘ચિત્રલેખા’એ એમને એમના જ ઘરમાં ઝડપી લીધા.